3
Pê Pahpãm Ixaher catêjê to ihhimpej catê na Mojxe mã harkwa
Me Cator Xà 3.1-22
Mã amcro atajê nõ na, põ kam Mojxe apu hũprequêt jõ carà cahàcti hôhti jamãr to mõ. Ampỳa mã, por Pahpãm jõ hàhkà jakôtti japrỳ te Ihcuhhyt jõ kẽn ata cahê na, apu hamãr to mõ. Mã Pahpãm te côjkwa pĩn harkwa na memprar catê na amji ton, ne cuhy kam Mojxe wỳr iwrỳc. Mã Mojxe te ahpytĩ nõ pupun, mã kam cuhy pôr, ne nee ajte to caxàr nare. Mã ma hỹrmã tẽ, cute hõmpun pej prãmte, ne taa amji mã:
— Ampo mã ajte apu hane? — hajỹr.
Mã Pahpãm te cumã hàkjêr ne cumã:
— Mojxe, nee ca ina gàhtêp tu nare, ne apar kà to pôj. Ampo na? He pom ca pjê kam xa ata ajteare mã, ne cupê itekjê, na ca atỳj apar cakrô kam xa — hajỹr.
Mã Mojxe te harkwa kôt hõ par kà to pôj, ne ampỳa mã xa ne kampa. Mã cute cumã harkwa to:
— Ipê apãm Pãm Cati, ne cormã ipê me aquêtjê pê Aprãw me, Ixac me, Jaco Pãm Cati wa — hajỹr.
Mã Mojxe te ihkuc pro, cute Pahpãm pupun ne ihtyc cupate. Mã Pahpãm cumã:
— Wa ite Ejit jõ pjê kam me ikwỳ te amji pupun xà kêanre to me amji pupun na me hõmpun. Na wa ha pjê ata pĩn me to icato, ne ma pjê impejti ata wỳr me to ihimpej to imõr to prãm. Na wa ha pa pahhi pê Paro wỳr akujate, ca ha cumã ijarẽ, quê me ikwỳ mã hikra, quê Ejit jõ pjê pê me cato — hane.
Mã Mojxe cumã:
— Jũ wỳr wa ha apu amji mã hamã, ne ijàpên xà ita to — hane.
Mã Pahpãm cumã:
— He wa ha itỳj gàpên xà ita kam acahê na apu mõ — hane.
Mã cumã:
— Wa ha Ixaher catêjê wỳr mõ, ne icato, quê ha jũm icukij ne imã: “Jũm jarkwa kôt mã ca me iwỳr acator?” hane. Jũ mã wa ha cumã amji jarẽn ita to? — hane.
Mã Pahpãm cumã:
— Ca ha me cumã ijarẽn to hane he “Pahpãm te imã amji jarẽn to hajỹr he: ‘Ipê, por mam me aquêtjê Pãm Cati ata’ ” hane. Quê ha ahna me acukij to: “Jũ mã mã jũm ita japrỳ?” hane, ca ha me cumã: “Jũm ata japrỳ pê ‘Ipê’ hane. Ampo na? He cupê me Pahton catê me, me pajõ Pahhiti pê Pahpãm. Ne cute haprỳa na me awỳr ikujahêc” hajỹr — hane. Mã Mojxe te impar.
Mã hipêr Pahpãm te Mojxe mã harkwa to:
— Ca ha Ixaher catêjê pê prohkam atajê to cuprõ, ne me cumã ijarẽn to hane he: “Me Apãm Cati te me ate me amji pupun xà kêanre na me apupun, na quê ha Ejit jõ pjê pê me ato cato, ne ma pjê impejti ata wỳr me ato ihhimpej to mõ” hane.
— Quê ha ihtỳj ate me cumã gũjarẽn xà ita to amji mã me hane, ne me akampa. Ne ihtỳj pjê jõ pahhi pê Paro wỳr akôt me mõ, ne me acunea acator xà ita na me ahwỳ. Ne ca ha me cumã: “Ca ha me ijamã, wa ha pjê kam me hamreare ata kam me imõar to amcro to incrê. Ne côjkwa kam me ijõ Pahpãm to me amji kampa ne cumã me ampo gõ” hane. Ne ramã pahhi ata te me acator na me gamãr nare na imã hahkre pej. Cwỳrjapê wa ha ite Ejit jõ pjê me, me to kên prãmte, me hỹrmã ite to kêanre xà ata kujate. Jirô pê mã quê ha ihtỳj pahhi ata me acator na me gamã, ca ha me acato — hajỹr.