18
Juta jõ pjê jõ pahhi Exequij
2 Pahhi Catêjê 18.13; 19.1-37
Ne caku nõa na pê Juta jõ pjê kam pahhi nõ ita japrỳ Exequij. Ne Krĩpinkrên kam ajco ihhimpej. Pê Axiri jõ pjê jõ pahhi ata kêanre, na pê nee Pahpãm to amji kam hapac nare. Ne Exequij pê amji mã Juta jõ pjê kam krĩ atajê cunea pytà. Pê hõ krãhtare kwỳa hanea ne Krĩpinkrên pytàr prãmte me hỹrmã me cato.
Pê ma Exequij Pahpãm to me amji kam hapac xà jũrkwa wỳr tẽ, cute Pahpãm wỳr, mã cute krĩ pytàr prãmte. Ne cute ihkà impejti ata jipôn, ne cupẽhkà kêanre nõ ata to ihkà, cute me cumã amji kĩn nare na me hahkre pej prãmte. Ne ma cute Ixaj pê Pahpãm jarkwa to ihcakôc catê ata wỳr jũm kujahêc, mãr quê jũm cumã awjarẽ quê Pahpãm mã mehcajrẽn. Mã ma tẽ ne cute cumã hũjarẽn. Mã Ixaj te Pahpãm mã krĩ kam mehkrĩ atajê cajrẽn.
Mã Pahpãm te kam hapac ne cumã:
— Wa ha Axiri jõ pahhi ata te hacpỹ mã hõ pjê wỳr amji jaxàr na me to, quê ha amji jaxà, quê ha curia jũm ihcura — hajỹr.
Mã hamre, amcro nõ na ma hacpỹ mã krãhtare atajê te hõ pjê wỳr me amji jaxàr to me amji kam hapac. Mã ihtẽm xà wỳr Axiri jõ pahhi te Exequij mã ihkàhhôc juwahi, mã ihkàhhôc ata hũjarẽn to:
“Ỹhỹ, por côjkwa kam me Apãm Cati ata, ca nee ampeaj kam ame kam gapac nare.
Quê Apãm Cati te, ite Krĩpinkrên to kên nare na me ijarẽn na,
ca ha nee kam me gapac nare.
Ampo na? Wa ha itỳj me amji jaxà ne ame ato kêanre ne.
Ne ramã mehcunea te, por wa pjê kwỳ kam ite me amji hi ata ri,
ite ame ampo to kêanre na me cumã me ijahkre pej.
Mã nee jũ ri me hõ pahpãm cahàc krekà itajê nõ te jũm pytàr nare,
na wa ite mehcunea to hamre tu” hajỹr.
Mã cute Exequij mã hõ kàhhôc ita kujahêc. Mã cute ipyr ne cahyt jirô pê, ma Pahpãm to me amji kam hapac xà jũrkwa wỳr to mõ, ne cute kam hir, ne Pahpãm mã ihcakôc to:
— Hã, me ijõ Inxũ Cati,
apyxit peaj ne apê Ixaher jõ pjê Pãm Cati, ne apê côjkwa jõ Pahhiti.
Ca pjê kam pahhi itajê cunea to ahimpej.
Ne caa pê ca côjkwa me pjê to.
Me ijõ Pahhiti ikampa,
ne pom Axiri jõ pjê jõ pahhi te ihkàhhôc ton ita pupu he.
Cute atĩar cuna mã ihcakôc xà kêanre ita to ihcakôc he.
Me ijõ Inxũ,
he ampeaj kam ri cute ampo kra me, krĩxàre kwỳ cunea jipej,
ne cute me hõ pahpãm cahàc krekà atajê to caxàr partu.
Ne por me hõ pahpãm cahàc krekà atajê akĩn te nee ihtĩr nare,
na ri cute me to hamre.
Ne ampo na ri cute mehcunea to hamre? Nee mã ampo na nare.
He me hũmrea te ri pĩ me kẽn te me hõ pahpãm cahàc krekà atajê ton,
cwỳrjapê ri cute to hamre.
Ne me ijõ Pahhiti, pahhi ita pê me ipytà.
Quê ha mehcunea me apyxit peaj pê Pahpãm Cati na me gahkre pej — hajỹr.
Jirô pê mã ri Pahpãm jarkwa to ihcakôc catê pê Ixaj te pahhi Exequij mã Pahpãm jarkwa kujahêc. Mã harkwa ata hũjarẽn to:
“Wa ite me ate Axiri jõ pjê jõ pahhi to me imã acakôc xà ata na me apar.
Na quê ha nee me gõ krĩ mã me hàr nare. Ampo na?
He pa wa ha me cupê me apytà” hajỹr.
Ne caxwa ata kam Pahpãm te Axiri jõ pjê jõ krãhtare jàhtôa jipej. Ne iràrà na Krĩpinkrên catêjê pimprar ne cute me curê xwỳn jàhtôa tyc pit pupun.
Cwỳrjapê Axiri jõ pahhi te hõ pjê wỳr amji jaxàr pyrentu, ne hõ krãhtare cahhur me, me cator. Mã amcro nõ na mehkraa te mehcuran. Hõ, pê Pahpãm pahhi Exequij jõ amcro kam Krĩpinkrên pytàr to hane.