121
Pahpãm pê me pahpupun catê na mencrer
1 Wa hãn ne rĩt ne hàhkà jakôt pupu ne pa amji cukij to:
“Xà quê ha ajkĩ hàhkà jakôt ita pĩn,
cute itehcajpar catê ata cato?” hane.
2 Hãpà!
He quêt Pahpãm pê Pahhiti
pê pjê me côjkwa to ata pê ri itehcajpar catê!
3 Ne cupê me pajamãr catê, mã ma me pahto huphê ita kam,
quê nee ampo te me pahnõ mẽn na hamãr nare.
4 Ne cupê me pahkwỳ pê Ixaher catêjê jamãr catê ita kam,
quê nee jũ caxuw hõtxwa quê nõ ne apu hõt nare.
Ne nee apu hõt nare, ne irĩat na quêt ihkrĩ.
5 Me pajõ Pahhiti pê me pajamãr catê,
quê ha ihtỳj me pahcahê na ipa ne me pahpytàr to ipa.
6 Quê ha nee pyt cacro me pahnõ mẽn nare,
ne nee quê ha caxwa ri, putwrỳ na,
ampo xà me pahwỳr cator nare.
7 Quê ha me pajõ Pahhiti
ampo te me pahto jũ mãn xà atajê cunea pê me pahpytà,
ne nee quê ampo te me pahnõ to jũ mãn na hamãr nare.
8 Ne cu ha ma jũ kam me pra, quê ha ihtỳj me pajamãr to mõ,
ne cu ha hacpỹ ne me amji jaxà,
quê ha hanea ne ihtỳj me pajamãr to mõ.
Ne quê ha me pahto hajỹr to hãm ita na,
ne nee jũ caxuw me pajicu nare.