29
Pê Jaco Raquewkwỳj me hikwa tuw
Kam To Ihtẽm Xà 29.1-30
Ne ahna amcro jàhtôa jirô pê mã ri, ma inquêtti jõ pjê wỳr cator. Ne ampỳa mã cute kwa pupun. Mã jũm te kẽn to kwa kre ryti ata jihê, mã xa. Mã carà cahàcti hôhti jamãr catêjê ihtỳj mehkrĩ, ne me jũm pahtỳjti te hihê mẽn na me hikaj.
Mã Jaco me hỹrmã cator, ne cute mehcukij to:
— Hàpà! Xà ajkĩ gõtpê me anõ te Rapãw jahkre pej? — hajỹr. Mã me cumã:
— Ỹhỹ — hane. Mã ramã ihcaxwỳj Raquewkwỳj ajpên carà cahàcti hôhti to mõ. Ne curi to cator.
Mã Jaco te kẽn te kwa kre jihê ata to hũcapêr, cute carà cahàcti hôhti mã cô kwỳ jõr na, mehtehcajpar prãmte. Jirô pê mã ri cute cupê Raquewkwỳj jũkjêa na cumã amji jarẽn, ne apu hapête amrã.
Mã ma hũm jũrkwa wỳr, hũm mã harẽn to ipicahur, ne cute cumã harẽn. Mã Jaco wỳr hũm pê Rapãw cator, ne cute ihcajpar, ne haprôr ne hũrkwa kam, cahê na hàhhuc prãmte cute huwahi. Ne Rapãw pê Jaco menxi tõ.
Mã curia Jaco jàhhuc, ne apu inquêtti mã hàpên to ipa. Mã ahna putwrỳ pyxit jirô pê mã ri Rapãw te Jaco cukij to:
— Ampo na ca ha ihprãm, imã gàpên jahpan xà na? — hajỹr. Mã Jaco cumã:
— Wa ha hapu na akra cahãj pê Raquewkwỳj ata na amã ijàpêan to caku to xet — hane.
Pê Jaco mã Raquewkwỳj kĩn, ne ahna cumã amji to prãm, na pê ihtỳj cume hikwa to prãm. Pê Rapãw mã ihkra cuprỳ cahãj ita ajkrut peaj, Rijakwỳj me Raquewkwỳj.
Mã Jaco te caku te xet kam Rapãw mã ihkra cahãj na hàpên, jirô pê mã ri cumã:
— Hã, hamre imã iprõ gõ, nãmri ramã pahte amji mã amcro hyr xàa kam hàhhuc — hajỹr. Mã Rapãw te curi pjê ata kam, mehkrĩ atajê cunea to cuprõn, ne me cumã amji kĩn ton.
Mã caxwa mã Rapãw te aracri ihkra Rijakwỳj japrôr ne ma to mõ, ne cute Jaco mã hõr. Mã nee Jaco te awcapàtkô kam, cupê Rijakwỳj na hahkre pej nare, ne ihtỳj apu to Raquewkwỳj. Mã ahna apẽ, mã cormã cute Rapãw te cumã ihhêj na hahkre pej.
Mã Rapãw te cute me amji ton xàa na to hajỹr na, cormã cumã ihkôt harẽn to impej, quê nee mam ihkra ita xwỳjrea na cumã hapu na ihkra ita jõr, quê cume hikwa nare. Ne hipêr cute Jaco me ajpẽn par, cute Raquewkwỳj na hipêr hàpên to caku to xet prãmte.
Mã amcro te xet jirô pê cute hanea ne cumã Raquewkwỳj jõr, mã Jaco te Raquewkwỳj me hikwa jirô pê mã, hũm mã hàpên to caku to xet.
Ne pê Jaco mã ihprõ ajkrut atajê kam, mehkra xũmre tôxi ne hanea ne jũ mã me cahãj me. Ne me hũmre itajê pê me haprỳ hane he: Rupẽn me, Ximãw me, Rewi me, Juta me, Ixaca me, Xepurõ me, Joje me, Pẽnjamĩ me, Tã me, Naptar me, Cate me, Axer.