5
Pê Taner me cumã ikre kat kam ihhôc kôt harẽ
Taner 5.1-30
Pê caku jàhtôa jirô pê, pê pahhi ata ty, pê ihtàmxwỳ pê Perxar haxà kam amji to Papirõn jõ pjê jõ pahhi. Ne amcro nõ na cute me cumã amji kĩn catia nõ ita ton, ne cute pahhi to mir ne me hator. Mã ihtỳj ame ikõ, ne ame ajpã.
Ne cormã Perxar apu ihkõm kwỳa kam, cute Krĩpinkrên pĩn, por pê pahhi Napuc xwỳ Pahpãm to me amji kam hapac xà jũrkwa pĩn, mehkõm xà impejti to cato atajê to cute amji japackre. Ne amji wỳr ahna hàhwỳr. Mã hỹrmã me to mõ, mã Perxar me, pyjê atajê me, pom cute ame hator atajê me, ame ampo cacô xỳre to ame ikõ, mehkõm xà atajê kam. Ne pê ramã Pahpãm ihkõm xà impejti itajê intête me cumã, quê nee jũm cahkrit kam ampo to ihkõm nare cakrô, mã ihtỳj kam amehkõm.
Jirô pê mã ri ame pĩ me kẽn te me hõ pahpãm cahàc krekà itajê kĩn. Me ajkaam mã ikre kat kam jũm jũhkrahhi te ihhôc kam ihtẽm. Mã nee jũm te ikre kat kam ihhôc catê ita jĩ na hõmpun nare, ne me hũhhi pit pupun. Mã pahhi ita te ikre kat kam jũm jũhhi te apu ihhôc na hõmpun, me ajkaam hũpate apu ihtertet ne ihkõn to apu amji jahy, ne cupê ihte peacre, ne ihkuc jakare. Ne cumã hũpaa to hũpa. Mã cute ihkrãhhia kam harkwa to:
— Ajpên cute me amji jahkre pej atajê cunea to me cuprõ. Quê ha jũm te ikre kat kam ihhôc ita cahyt na, wa ha jũm ata mã pahhi kà gõ, ne amji mã to imã hàpên catêjê jõ pahhi na, quê ha cupê pahhi catia — hajỹr.
Mã cute mempar ne cute me amji jahkre pejti atajê cunea to cute me cuprõn, mã nee jũm te ikre kat kam ihhôc ita cahyt nare.
Mã pahhi menxi te ita par, ne ma Perxar wỳr tẽ ne cute cumã hũjarẽn to:
— Ikra, apu ita to amji japackre nare, ne nee apu hũpa nare. He ita ri jũm xũmre ita pê aquêt xwỳ pê Napuc ata tehcajpar catê, ne kam côjkwa kam Pahpãm ata Carõ, ne cupê hũràac, ne cumã ampo cunea jahkre pej. Pê amji mã to cute me amji jahkre pej catêjê me, me hũxy xi catêjê jõ pahhi na hãm ata apu mõ, ne haprỳ te Taner. Ata ca haprôr na awjahkre, quê me haprô, quê ha ihtỳj amã ikre kat kam ihhôc ita jũjarẽn xà jarẽ — hajỹr.
Mã pahhi te inxi jũjarẽn xà ata na impar ne ahna hàhwỳr. Mã hỹrmã cator, mã pahhi te Taner cukij ne cumã:
— Xãmte apê mã Taner, por pê pahhi pê Napuc xwỳ Juta jõ pjê pĩn ato cato, ne amji mã ato cumã hàpên catê ata mã ca? Wa ite akam me Pahton catê te amji kam hapac xà te amji jahkre pejti na garẽn par, ne ana ijàhwỳr. Wa ite tee cute me amji jahkre pej catêjê cunea to cuprõn, mã ihtỳj me ikre kat kam ihhôc ita cahyt, ne nee cute me hahkre pej nare, ne tee ame hahkre.
— Wa ite ate ampo jahkre kêatre atajê jahkre pej na garẽn par, na wa ite ana ijàhwỳr. Ca ha ate ikre kat kam ihhôc ita cahyt, ne imã hũjarẽn xà ata jarẽn na, wa ha amã pahhi kà gõ, ca ha apê imã me hàpên catêjê jõ pahhi, ne apê pahhi catia — hajỹr.
Mã Taner cumã:
— Imã ate imã ampo jõr xà ata kĩn nare, ne ahna imã prãm nare, ne gapacta ne jũm mã agõ. Wa ha itỳj cama amã ikre kat kam ihhôc ita cahyt, ne amã hũjarẽn xà jarẽ.
— Côjkwa kam me Pahton catê pê me ijõ Inxũ Cati te ri ikre kat kam harkwa itajê na ihhôc to hajỹr he: “Cahyt, Cahyt, Ihcajpẽr, To Ipicapôn”. Ne hàhhôc itajê hũjarẽn to hane he. Wa ha amã harẽ.
— Ne por ihhôc to “Cahyt” hane ata hũjarẽn xà pê me ijõ Inxũ Cati te gõ amcro cahyt xà cahhur mã ita. Na ca ha atỳj ita kam ty.
— Ne por ihhôc to “Ihcajpẽr” hane ita hũjarẽn xà pê me ijõ Inxũ Cati te ramã ate amji kam gapac xà cajpẽr, mã ramã cumã ihkêanre, ne ramã hamre.
— Ne por ihhôc to “To Ipicapôn” hane ita hũjarẽn xà pê me ijõ Inxũ Cati te apê ate gõ pjê to ahimpej xà to ipicapôn, ne pahhi tuw pijakrut atajê mã me hõr xà. Ne ampo cwỳrjapê ri me ijõ Inxũ Cati te ato hajỹr? Nee mã ampo na nare. Akêanre, ne ate amji kam gapac xà kêanre, incwỳrjapê ri cute ato hajỹr — hajỹr.
Mã caxwa ata kam krãhtare pê me curê xwỳn catêjê krĩ mã me cator, ne cute me pahhi Perxar curan, ne hanea ne mehkwỳ jàhtôa ne amehcuran. Ne nee cute me Taner curan nare. Mã ihtỳj ihkrĩ, ne pahhi tuw ata tehcajpa.