13
Pê Ixaher catêjê cunea Ejit jõ pjê pê cato
Me Cator Xà 13.21-22; 14.1-14
Ỹhỹ, pê Pahpãm mehkwỳ to mõr xà ita pê hane he. Pê me cumã ahcakrã nõ kujate, mãr quê ihkôt me ipa. Ne amcro mã mam ahcakrã ita ahpar mã iry to ipa, ne me cumã pry to ipipẽ to ipa, mã ihkôt me ipa. Ne caxwa mã amji to cuhy ne me cumã pry cujro to ipa, mã ihkôt me ipa. Mã Pahpãm te Mojxe mãn ne cumã:
— Me ikwỳ pê Ixaher catêjê mã awjarẽ, quê Côxwatepti cahê na me ahtwỳ. Ampo na? Quê ha ihtỳj Paro ame apictor na ame acãmjĩ, ne ihtỳj põ me côxwa tohkà na ame gapê. Ne wa ha Paro mã ihkrã to ihtỳj, quê ha me pahpynã. Wa ha ita caxuw hõ krãhtare cahhur, me cute icatihti na me ijarẽan to me ijarẽn na me to. Quê ha ita caxuw Ejit catêjê me ijahkre pej, ipyxit peaj ne ipê me Apãm carôt tỳjti cati na — hajỹr.
Mã Mojxe te impar ne me cumãa harẽn. Mã Ixaher catêjê jàhhuc, por curi Pahpãm te me to hũjahkre xà ata ri. Mã pea Ejit jõ pahhi pê Paro ata wỳr, Ixaher catêjê te nee me amji jaxàr xà nare jarẽn cator.
Mã Paro te cumã me hàpên catêjê cukij, ne me cumã:
— Ampo na mã pahte me Ixaher catêjê jamãr, mã amũ me cutor ne cute me pamã hàpên jicu? Hacme mehkôt! — hajỹr. Ne cute hõ cawrô jõ kujti to hàhcuprõn, ne cute cawrô jõ kujti to xêjxẽnta ne capi, ne kam hõ krãhtare to hipu, ne ahna me hõ pahhi pyxwỳr partu, Ixaher catêjê kôt me to imprar xà caxuw.
Mã Ixaher catêjê te amji kôt Ejit catêjê jõ krãhtare pupun, ne ampeaj kam me cumã me hũpa. Na ri cute Pahpãm te mehtehcajpar ne me hũtàr na me hàhwỳr, ne me Mojxe mã:
— Xà me ijipej xà caxuw mã, ate põ mã me ito acator? Ne ampo na mã ate Ejit jõ pjê pê me ito acator? — hajỹr.
Mã Mojxe me cumã:
— Nee ca ame pa nare, ca ha ita kam, me Pahpãm te me pahpytàr xà impejti ita na me hõmpu. Ampo na? Pom ca ita kam ame Ejit catêjê pupu itajê, ca ha nee hipêr jũ caxuw me hõmpun nare. Pahpãm quê ha jũ na me pahto ne me pahpytà. Jũ wỳr cu amjia kôt me amji pytà — hane.
Pê Pahpãm me cumã Côxwatepti to ajcapô
Me Cator Xà 14.15-22
Mã Pahpãm te Mojxe mã harkwa to:
— Mojxe, Ixaher catêjê mã awjarẽ quê me cahi rẽ. Ne ca, ca ha côxwa cwỳrpê gõ pĩ cajrer pẽ, quê ha ajcapô, ne ihcajpuw me amã pry. Ca hame acunea côxwa cajpuw pry ata kôt, amcràre kôt me rê — hajỹr.
Mã Pahpãm te ahcakrã to ipintuw, ne Ixaher catêjê me Ejit catêjê cote na inxôr. Ne hãn ne ahna caxwa mã ahcakrã ata amji to cuhy ne Ixaher catêjê rũm ahcujro, ne Ejit catêjê rũm ri awcapàtkô. Na quê nee Ejit catêjê Ixaher catêjê cahuc nare.
Mã Mojxe te cô incwỳrpê hõ pĩ cajrer ita pẽr, mã pea Pahpãm te cô to ipicapôn. Mã kôc pahtỳjti ata cô cajpuw, pry ata kôt apêa to apê. Mã pry ita kôt amcràre. Mã ihtỳj Ixaher catêjê Côxwatepti cajpuw amcrà ata kôt me irêr par. Mã cô te me hũjê kam amji to kwỳc ne xa.
Pê Ejit catêjê cô kam ame ty
Me Cator Xà 14.23-31
Mã Ejit catêjê jõ krãhtare me, me hõ cawrô me krãhtare me, Paro jõ cawrô jõ kujti me, Ixaher catêjê kôt cô mã me hàr. Mã awcahti xà wỳr Pahpãm te Ejit catêjê to kên, ne me huwahi kam ihtẽm. Mã pea cawrô jõ kujti amjia kôt ipinkrên, ne ihpỳpỳm, cwỳrjapê quê nee ihtẽm nare.
Mã Ixaher catêjê cunea côxwa jĩkjê mã me irêr par, mã Pahpãm te Mojxe mã:
— Hacpỹa mã côxwa cwỳrpê gõ pĩ cajrer pẽ, quê ha cô amji jaxà ne Ejit jõ krãhtare me, cawrô me, hõ kujti cunea pro, ne me ipĩr partu — hajỹr.
Mã Mojxe te cô incwỳrpê hõ pĩ cajrer ata pẽr, mã hacpỹa mã cô picaxêr, ne cute Paro jõ krãhtare me, hõ kujti cunea pro, ne ihcunea to ipictor. Mã nee côxwa na ame irêr prãm atajê nõ jàhhuc nare.
Hõhõ, Pahpãm te Ejit catêjê jũhkra pê Ixaher catêjê pytàr xà ita to ri, cute me cupê me hũtàr. Mã côxwa tohkà na, cute Ejit catêjê tyc ne ame hikwa na ame hõmpun. Ne cute me ahna Pahpãm carôt tỳaj to ihtỳj pupun, ne ame amji mã hũpa. Ne cute amji mã Pahpãm to me cati prãmte me cumã:
— Apeaj to apej! — hajỹr. Ne hanea ne cute Pahpãm mã hàpên catê pê Mojxe ata to amji mã mehhimpej.