10
Pê Jeju curê xwỳn catêjê ihkên mã me mẽn prãmte hipêr ihcukij
Macô 10.2-12
2 Mã ma Parixêw catêjê kwỳ Jeju wỳr me mõ, cute ampo na mehcukij prãmte. Ne nee mã cute me ampo jahkre pej prãmte hỹrmã me mõr nare, ne cute me Jeju te ihcakôc xà nõ to ihcupan na me ton to prãmte ri, hỹrmã me mõ. Ne hỹrmã me cator, ne me cumã:
— Xà cu ha ajkĩ Mojxe xwỳ te me pajapackre xà ata kôt, pahtỳj me pahprõ mã me hikra? — hane.
3 Mã Jeju te mehcukij to:
— Jũ mã pê Mojxe ita na ihhôc to? — hajỹr.
4 Mã me cumã:
— Pê Mojxe me pamã to hahkre to hane he: “Ca ha aprõ mã hikran prãm, ne ate cumã hikran xà na cumã ihkàhhôc to, ne cumã agõ, ne atỳj jũ kam ihkujate” — hane.
5 Mã Jeju me cumã:
— He me akrã tỳj, ne me gũpar nare kam pê Mojxe me gapackre xà ita to hane. 6-8 Ne rỳ pêa mã, mam Pahpãm te pjê ton xà ata kam, pê mam hũmre to ne ihkôt cahãj to, ne ajteare mã quêt harẽn to hane he: “Quê ha ita caxuw me hũmre menxyrxwỳ me, me hũmjê jicu, ne me hikwa tuw, ne ma mehprõ wỳr me rê, ne mehprõ me, me ajcaxê, ne ajpẽn kam me pyxit peaj” hane. Cwỳrjapê ri nee ita caxuw Pahpãm mã ajpẽn kam me ipijakrut nare, ne ajpẽn kam me pyxit peaj. 9 Cwỳrjapê quê nee Pahpãm te ajkam me to cuprõn ne me to pyxit peaj ata to, hipêr ajpẽn pê me ipicapôn xà nare — hane.
10 Ne Jeju te me cumã hũjarẽn to hajỹr jirô pê mã, ma hacpỹ mã ikre wỳr, ihkôt me ipa catêjê me, me mõ. Ne ikre mã me hàr, mã ihkôt me ipa catêjê te me hahkre pej prãmte ahna mehcukij. 11 Mã Jeju me cumã:
— Ỹhỹ, quê ha jũm xũmre hĩxi mã hikra, ne ajteare mã cahãj nõ me hikwa na, quê ha ramã hĩxi ata cuna mã ihkên xà ton ata kôt, Pahpãm mã cupê cute amji kam hapac xà kam inxyre kêanre atajê ton catê. 12 Nare quê ha jũm cahãj te impjên mã hikran, ne ajteare mã jũm xũmre me hikwa na, quê ha ramã impjên ata cuna mã ihkên xà ton ata pê Pahpãm mãa, cupê cute amji kam hapac xà kam inxyre kêanre atajê ton catê — hane.
Pê Tijac me Jowãw me amji to cati prãmte amji mã Jeju na ahwỳ
Macô 10.35-45
35 Jirô pê mã ri Tijac me Jowãw pê Xeptew kra atajê mehkwỳ pê ampỳa mã, ahte Jeju wỳr me hàhtêp, ne me cumã:
— Me ijõ Pahhi, ate amji kam gapac xà na, ite me ana ijàhwỳr xà kampa, ne nee me ipê jũ mãn nare ajco — hane.
36 Mã Jeju me cumã:
— Ampo to wa ha me amã? — hane.
37 Mã me cumã:
— Ca ha amcro nõ na ate pjê cunea to ahimpej xà caxuw gỹr xà catia carôt tỳjti ata kam jỹ, ne ca ha pijamã amji na me inõ jamã, wa ha me inõ acahê na awpôc rũm jỹ, ne me inõ awke rũm jỹ, ne acahê na me ihimpej! — hane.
38 Mã Jeju me cumã:
— Pom ca ate ampo na me gàhwỳr xà ita, ca ate nee me hahkre pej nare kam, atỳj ahna me iwỳr. Xà ca ha ajkĩ atỳj icuxà me ikên xà itajê mã me awcanã? Ỹhỹ, wa ha ihimpej xwỳjrea na itỳj amji pupun xà kêanre to amji pupu. Ne por ite amji pupun xà kêanre ata pê ihhêj rũm ite ampo kêanre te ito kên xà to ite ikõm, ne kam amji cumrãr xà ata — hane.
39 Mã me cumã:
— Wa ha itỳj me awcanã — hane. Mã Jeju me cumã:
— Ampeaj kam ca ha atỳj icuxà me amji pupun xà kêanre to me amji pupu. 40 He wa nee pa me amã jũ mãn nare, nãmri ramã Pahpãm te amji mã icahê na mehkrĩ ne mehhimpej catêjê atajê capi, ne por cute amji mã jũmjê capi atajê mã quê ha ihkrĩ xà itajê jahkre, quê ha kam mehkrĩ — hane.
41 Mã ihkôt me ipa catêjê kwỳ te me ita par, ne ame Tijac me Jowãw kam mencryac to amencryc. 42 Mã Jeju te amji wỳr mehcunea to cuprõn ne me cumã:
— He me amã pjê ita kam krĩxàre jõ pahhi catêjê te kypê mehkwỳ to ihhimpej nare na, me hahkre pej. 43 Na wa ha intête me amã, mãr quê nee jũ caxuw me akam ampo itajê nõ hajỹr nare. Nãmri quê ha me anõ mã amji to acati to prãm na, ca ha me akwỳ cunea mã gàpên to apa. 44 Ne por quê ha mam jũmjê mã amji to prãm atajê, quê ha nee pahhiti na me amji to prãm nare, ne quêt amji to cama mehcunea mã hàpên catêjê.
45 — He nee jũm xũmre te ito impejti xà caxuw wa ajpên pjê ita wỳr, ipê me Ahàkà cati te me hũmre na amji ton, ne iwrỳc nare. Ne quêt ite me atehcajpar prãmte wa ite amji to me akritxwỳ, ne me gaxà kam ityc xà caxuw, wa icator, mãr wa me hàhtôa ne me hũtà ne me to impej — hajỹr.