32
Pê Ixaher catêjê amji mã pahpãm cahàc krekà to
Me Cator Xà 32.1-35
Mã Mojxe curia kẽn na apu ihkên, mã me hàhtôti atajê te me hapêê ne Arãw wỳr me pra, ne me cumã harkwa to:
— Me imã ampo krekà pê pahpãm cahàc nõ to, quê ha taa me pahto ihhimpej, ne me pahto mõ. Ampo na? Pom Mojxe te Ejit jõ pjê pê me pahto cator ata jũ kam ipictor. Wa nee ampo te jũmã ton xà ata na ite me hahkre pej nare — hajỹr.
Mã Arãw me cumã:
— Mẽr ite ton xà caxuw me imã wakỳre pràti kwỳ — hane. Mã cute me cumã hõr, mã Arãw te pryti kra xũmti krekà na ton. Mã me cumã impejti, mã cute me harẽn xà te cupan xà ata to me ajpẽn mã:
— Pryti kra krekà ita pê ri me pajõ pahhiti pê pahpãm, mã Ejit jõ pjê pê cute me pahto cator — hajỹr. Mã Arãw te cumã hãm xà ita to ihkàhti, ne himoac kam pryti krahti ata xãm, ne amji mã me harẽn to hane he:
— Apẽ quê ha me Pahpãm jõ amji kĩn — hane.
Mã apẽ ata na cute me pryti kra krekà pê pahpãm cahàc ata mã ame ampo pry curan, ne cuna mã ame to caxàr, cute me to ihcajpuaw prãmte. Ne cute amehkĩn to ihhi jirô pê me hỹr, ne ame hàpàn ne amehkõm jirô pê, cute ame hapactu kam me to ihtẽm.
Mã Pahpãm te Mojxe mã:
— Apu uua ne wrỳ, nãmri me hàhtôti atajê te nee me ijarkwa itajê impar nare, ne mehkên mã me hàr. Wa ite ramã me hõmpun, mã me hũpar nare ne ampeaj kam mehkrã tỳj, na ri ahna ampeaj kam me kam icryc. Na wa ha me hipej, ne ato irô ne akam me to hàhtôa — hajỹr.
Mã Mojxe te ahna hàhwỳr ne cumã:
— Ampeaj kam ri mehcunea kêanre cakrô, ca ha me caprĩ, ne nee ame kam acryc nare. Ne por pê ca mam amã me hàpên catêjê pê Aprãw me, Ixac me, Jaco mã ate amji ton xà ata to ca amji japackre. Pom pê ca mehtàmxwỳ mã jũ caxuw pjê pejti mã me hàr xà to awjahkre ata to, ca ha amji japackrea ne — hajỹr.
Mã nee me Pahpãm te me hipej nare, mã Mojxe te kẽn po kam Pahpãm jarkwa pyr ne ahpar mã to mõ. Ne cute wakỳre pràti te pryti kra krekà pupun, ne hanea ne ipu na ame hapactu na me hõmpun, ne me kam incryac to me kam incryc. Mã cute pjê kam kẽn po ita to hũcapêr, mã ihpỳm ne ipicahhêc. Mã ma me hỹrmã tẽ, ne cute pryti kra krekà ita jũhhyr ne gãn par, ne kam cuhôn ne to caxàr, ne cô kam ihpro jaxwỳr, ne cute me to kõm partu na me mẽn. Mã Pahpãm te me cumã hà nõ pahtỳjti ata kujahêc, cute ame pryti kra krekà pê pahpãm cahàc kĩn jahpan xà na.