14
Me pahpỳpỳm pêa mã me pahcunea krã kêanre na mencrer
1 Pom me amji mã:
“Pahpãm nee ite amji kam me ijapac xà na,
me ito amji japackre nare” hane.
Itajê krã nare, ne cute amji kam me hapac xà maj pit.
Ne ihcunea na mehkêanre.
Ne nee jũm pyxit ne catyt kam ipa nare.
2 Mã côjkwa kam Pahpãm ihkrĩ ne mehkôpĩ,
ne tee apu jũm krã kreti te catyt kam ipa ata japê,
ne nee cute jũm te to amji kam hapac ata mã cator nare.
3 Mã mehcunea te me pry cupan,
ne ihcunea na mehcunea kêanre,
ne nee mehnõ pyxitre catyt kam ipa nare.
Ne ampeaj kam ri, nee jũm catyt kam ipa nare!
4 Ne Pahpãm te mehkrã kên itajê jarẽn to hajỹr he:
“Imãa ihcunea na me cupê amji jahkre kêatre!
Ne ihtỳj cute amji to me ipijapar xà caxuw,
me ikwỳ pê me hàhkĩj to me ipa,
ne nee jũ caxuw ite me to ipijapar xà na,
amji mã me ina hàhwỳr nare” hane.
5 Ne cute mehkên ton to me ipa xà ata kam,
quê ha ihtỳj jũ caxuw Pahpãm cupate,
amehterteat to amehtertet.
Ampo na?
Pahpãm ihtỳj catyt kam harkwa kôt me ipa catêjê cahê na ipa,
ne ma me hamã.
6 Mehkrã kên catêjê mã,
ampeaj kam catyt kam me ipa atajê me,
me cupê hamreare catêjê atajê cahpêrkàr prãm,
mã ihtỳj Pahpãm me cupê mempej pytà.
7 Wa itỳj Pahpãm mã me ikwỳ cajrẽn to hane he:
“Ỹhỹ, ijõ Pahhiti.
Jamã ne ca, ite me ato amji kam ijapac xà jũrkwa ita pĩn,
me ijõ pjê cunea kam,
me cupê me ikwỳ pê Ixaher catêjê te me icurê xwỳn atajê tohjê na,
me itehcajpa” hane.
Ỹhỹ, quê ha ampeaj kam me pajõ Pahhiti te hacpỹ mã
me pampej pêa mã me papa na me pahton na,
cu ha pahtỳj hũrên me pajakryti to me cumã cre,
ne ampeaj kam me pamã amji kĩn.