6
Pê Ixaher catêjê Krĩcuxwati to hamre
Jojuw 6.1-25
Pê ramã Ixaher catêjê cupate, Krĩcuxwati jõ harkwati hihê, na pê nee jũm hàr nare, ne nee pê hanea ne jũm cator nare. Ampo na? He ramã ajpên Ixaher catêjê me hàhtêp to mõ, cute me krĩ ata pytàr, ne me to hamre xà caxuw. Mã Pahpãm te Jojuw mã hũjarẽn, ne cumã:
— Imãa ramã Krĩcuxwati me, me hõ krãhtare me, hõ pahhi me, ramã me hamre tu. Ampo na? He wa ha me gũhkra mã me haxà.
— Ne ca ha ita caxuw me hane he. Quê ha me gõ krãhtare catêjê cunea, amcro cunea kam krĩ ita pu na me ipixêr to pyxit, ne ma hacpỹ mã me amji jacjê, me gỹr xà wỳr. Quê ha hanea ne imã mehcajrẽn catêjê te xet itajê, ijàmcjên xà cumam me hàkôr xà atajê to me ipa. Ne ca ha me hajỹr ita to me amcro to xêj.
— Ne amcro te xet ita kam, ca ha me apixêr cahhur to krĩ pu na me ajxê to me xet. Quê ha imã mehcajrẽn catêjê me hàkôr xà itajê cakôr to me ipa, ne cute mehcakôr jicu xà wỳr, quê ha mehcakôr kam me to incrà tune, quê ha Ixaher catêjê cunea kỳj cati pêa mã ame caràr. Me ajkaam quê ha krĩ tête kwỳc ata cunea apu ajxwỳ. Ca ha me acunea krĩ ata mã me axà, ne me hipej tu ne — hajỹr.
Mã Jojuw te Pahpãm mã mehcajrẽn catêjê me mehcunea to cuprõn, ne me to ihhimpej, ne me cumã:
— Ca ha nee cormã ne me anõ acaràr nare, ne nee acakôc nare. Wa ha pa me acaràr na me amẽ, ca ha cormã ame acaràr — hajỹr.
Ne me hõ krãhtare catêjê cunea me, Pahpãm mã mehcajrẽn catêjê kwỳ Pahpãm jàmcjên xà ata to hãn ne krĩ pu na me ipixêr to pyxit, ne ma hacpỹ mã me to ipa, me hỹr xà wỳr. Ne iràrà na Krĩcuxwati pu na cute me ipixêr to me pyxit, ne ma me amji jaxàr, me hỹr xà wỳr. Cute me ita to hajỹar to amcro to xêj.
Ne me ahna amcro te xet ata kam ri, cute krĩ ata pu na me ipixêr to xet. Ne me ipixêr jicu xà ata kam ri Pahpãm mã mehcajrẽn catêjê te kỳj cati pêa mã ame hàkôr xà atajê cakôr. Mã Jojuw te me cumã harkwa to:
— Ame acaràr! Pahpãm te me pamã krĩ ita jõr! — hajỹr. Me ajkaam, mã kỳj cati pêa mã ame caràr, mã krĩ tête kwỳc ita cunea apu ipijaxwỳr, mã Ixaher catêjê cunea xàr, krĩ ata wỳr.
Ne cute mehcunea jipej, me hũmre me, pyjê me, me ahkrare me, me hõ parxare mea mã.
Ne cute me hipej xwỳjrea na Jojuw te, por pê mentuw me ajkrut ne me krĩ pupun to me tẽ ata mã:
— Mãr ca me jũm cahãj pê Rapekwỳj pijapit xyre ata to me amji japackre, por ate mehkên pê me hũtàr xà na me cumã amji ton ata na. Me tẽ ne me haprô, me hũmjê me, me hũkjê mea mã — hajỹr.
Mã ma mentuw itajê ajwar me tẽ, ne cute me pàr cuxê tepti te harkwa krare na harij ata pupun, ne cute me jũm cahãjre ata me, me hũkjê me, mehcunea japrôr ne amji cahê na me cumã ampo kà te hũrkwa pyxwỳr.
Mã Ixaher catêjê te krĩ kam ampo atajê cunea to caxàr, ne kẽn pràti me, wakỳre pràti me, wakỳre te ampo run xà atajê ri, nee cute jũ na me ton nare, ne Pahpãm jarkwa kôt, ma ampo kà te Pahpãm to me amji japackre xà jũrkwa wỳr, ampo atajê cunea to me mõ.
Hõ, ita na ri Jojuw te pyjê nõ inxyre ita me, me hũkjê cunea pytàr, pê mentuwjê me krĩ pupun to pra, pê mehtehcajpa na pê.