8
Pê me panquêtjê pàr kreti pê me cato
Kam To Ihtẽm Xà 8.1-22
1-2 Mã nee Pahpãm te Nowe me, mehkra me cahê na pryre atajê to hapac kêt nare. Ne cute pjê caxwãm pê cô jatuj xà jihê ne kôcti kujahêc, cute cô cajpêr, ne to incrà xà caxuw. 3-5 Mã ihcajpê, ne tàkamrỳ cute to inxô ne to incrà to mõ, mã pàr kreti ata mõ, ne kẽnti kàhti catia japrỳ te Ararati ata na hàhhuc. Mã hipêr pjê kam cô ita te amji to putwrỳ to incrê, ne cormã inxô to mõ.
6-7 Ne me ahna amcro te cwarẽnta, mã Nowe te harkwa krare nõ ita jihê mẽn, ne ma põ mã xônti cahàc nõ kujahêc. Mã ihtẽm rohnỳtti mã, ne nee hacpỹ ne cute amji jaxàr nare.
8-9 Mã ihkôt cute tutti kujahêc, mã cute amji jaxàr pyrentu. Ampo na? Cormã nee pjê incrà nare ita kam, jõ ri quê ampo na xa? 10 Mã me ahna amcro te xet jirô pê mã ri, hipêr cute tutti kujahêc. 11 Mã ramã ahna pyt xàr xàa kam, mã cute amji jaxàr, ne ihkrỳt kam pĩ hô nõ tetetti ita xa, mã to tẽ. Mã Nowe te ramã pjê kam cô incrà to mõr na hahkre pej pyrentu. 12 Ne cute amji to amcro to xet jirô pê mã ri, ma hipêr cute tutti kujahêc, mã nee hacpỹ ne cute amji jaxàr nare. 13-14 Mã hipêr Nowe te pàr kreti ata kam amji to putwrỳ to ipijakrut, cô incrà jikaj xà, mã caxuaw ramã ahna caku te xêjxẽnta ne ihkôt pyxit. Mã cute pĩ te harkwa jihê ita jihê mẽn, ne pjê kam ramã cô incrà na hõmpun.
15-17 Mã Pahpãm te Nowe mã:
— Ajpên pàr kreti pê põ mã me acato. Ca me, gĩxi me, me akra me, mehprõ me, pryre me, pryjara me, me acunea me acato. Ne pjê cunea kam atỳj me apicràn to me mõ, ne me gàhtô to mõ — hajỹr.
Nowe hakryte Pahpãm mã ampo gõ
18-20 Mã mehcunea japôj. Mã Nowe Pahpãm pyrên hakrya to hakry, na ri cute ampo pry ita curan, ne Pahpãm mã hõr prãmte to caxàr.
21-22 Mã Pahpãm te ampo pry to me kam hapac xà ita na cumã ihkĩn, mã cute amji mã harkwa to:
— Wa ha nee jũ caxuw hipêr pjê ita to kêanre nare, ne nee mehcunea jipej nare. Ampo na? He cute me hajỹr tũam, ne mehkêanre. Ne wa ha ita caxuw pjê kam me caxuw ampo to ajpẽn catê partu. Na quê ha caku cunea kam me hàhkre xà caxuw, me cumã cô me amco, ne cute me hõ kẽhkẽn xà caxuw amcrà me amcro, ne hanea ne, ajpẽn caxuw, amcro me caxwa. Na quê ha to hajỹr ita kam, ahnaa ampo cunea jicu xà mã to cumẽ — hajỹr.