34
Mojxe tyc xà
Cute Me To Ihhimpej Xà 34.1-10
Ne Mojxe ihtyc xà wỳr pjê pupun prãmte, por Canãn jõ pjê cahê na kẽnti japrỳ te Nepo ata na hàpir. Mã Pahpãm te cumã pjê ata jahkre, mã cute hõmpun, Krĩcuxwati me. Jirô pê mã ri Pahpãm cumã:
— Pjê ita pê wa Aprãw me, Ixac me Jaco tàmxwỳ mã to awjahkre, ne ite amã hahkre. Ca rỳ cama ate hõmpun, ne ca, ca ha nee curi mehkôt acator nare — hane. Me ajkaam mã Mojxe tyc, mã curia Pahpãm te jũ ri harêt. Mã nee jũ ri Pahpãm te harêt xà ata na jũm te hahkre pej, ne hõmpun nare. Pê Mojxe cormã irĩt peaj, ne cormã carôt pê mentuaw carôt, ne ahna caku xẽntiwinti pê ty.
Pê Ixaher catêjê Mojxe xwỳ to hapac xà te mencwỳar to me putwrỳ pyxit. Pê mam pahhi cati to cute amji kam me hapac xà te hajỹr tũam, na pê me to hane. Mã Nũm kra pê Jojuw ata te amji jahkre pejti, Pahpãm Carõ Pejti kôt. Ampo na? Pê Mojxe ihkrã incwỳrpê hũhkra pẽ, na pê cumã amji jahkre pej. Mã Ixaher catêjê ihtỳj me Jojuw kampa, por pê Pahpãm Mojxe mã ahnaa harkwa to ata na.
Rỳ jũ caxuw Pahpãm mã ihcakôc catê nõ pê Mojxe xwỳ pyràc nare. Pom ahnaa mã me hõ ikwỳ nõ mã ihcakôc ita na, pê me Pahpãm ajco ihkuc ri cumã ihcakôc.