2
Pê Powa me Rutikwỳj hikwa
Rutikwỳj 2.1-20; 4.13-17
Ne pê Nomikwỳj pê impjê ty ata jũkjê xũmre nõ ita Pãw jõ krĩ kam ihkrĩ, ne pê ampeaj kam hakràj cati, ne haprỳ pê Powa. Mã amcro nõ na Rutikwỳj te hũprequêj mã amji jarẽn to:
— Ito tojnõ wa mõ, ne jũm jõ pur kam, cute ame arỳjhy cupan mã pjê kam apu hikwa atajê to cuprõ — hajỹr. Mã hũprequêj te to tojnõ, mã ma mõ, ne nee cute Powa te pur to hõ tekjê na hahkre pej nare kam hỹrmã cator, ne kam apu arỳjhy to cuprõn to mõ.
Mã krĩ pĩn Powa cator, ne cute me cumã me hàpên catêjê jõ pahhi cukij, ne cumã:
— Mẽr jũm cuprỳhti mã apu mõ ita? — hajỹr.
Mã cumã me hàpên catêjê jõ pahhi cumã:
— Por Mowap jõ pjê pĩn, Nomikwỳj kôt jũm cator ata ri apu pjê kam arỳjhy pỳpỳm atajê to cuprõn to mõ. Ne nee rỳ ihkôt nare, ne cute hàpên ita kam to incrà tu — hane.
Mã ma Powa hỹrmã mõ ne cute cumã ihcakôc ne cumã:
— Ỹhỹ, gapacta ne apu mõ. Quê ha ma me imã me hàpên catêjê me gamã, quê ha nee jũm apu acaxun nare. Quê amã kôr, ca gapacta ne mõ, ne imã me hàpên catêjê kõm xà kam côkwỳ jaxà ne to ikõ — hajỹr.
Mã cute Powa mã harkwa to:
— He ipê ampo kwỳj cakrô, ca ate ito kênre nare, wa ha ahnaa mã — hajỹr.
Mã Powa cumã:
— Wa ite, ate apjên tyc jakàn pê aprequêj to impejti na garẽn par. Ne quê ha Pahpãm, ate aprequêj to impejti ita jahpan xà na, ato impejti ne — hajỹr. Ne ramã Powa jàpàn xàa kam hàhhuc, mã cute cumã hàkjêr ne cumã:
— Ajpên mõ ne me icahê na apà — hajỹr. Mã ma mõ ne cumã me hàpên catêjê cahê na hỹr. Mã cute ihtu jirôa pê hàpàn xà kam me cumã hõ xãm. Mã hàpàn jirô pê, ma cute pur wỳr amji jaxàr, ne cute hàpêan to pyt.
Ne ma krĩ mã cute amji jaxàr, ne hũprequêj wỳr arỳjhy to mõ, ne cute cumã hõr. Ne hanea ne cute cumã me hõ to ihhi, ne to mõ ata jõr. Ne cute hũprequêj mã ihcunea na amji jarẽn, mã hũprequêj hũrên apu hakry, ne cute Pahpãm pejti kĩnti na harẽn.
Pê Powa na ahtũm nare pê Rutikwỳj me hikwa. Pê Pahpãm me cumã ihkra xũmre japrỳ pê Opet ita gõ. Pê Opet ata pê Tawi quêtti. Hamre.