6
Pê mehkên catêjê rop jàprêhti mã me Taner mẽ
Taner 6.1-28
Pê Papirõn jõ pjê kam pahhi tuw ita japrỳ Tarir. Ne cute me hõ pahhi catêjê to incrê ne me hũxwỳr, ne atajê nõ pê Taner. Ne pê Taner mã Pahpãm par jahkre pej, na pê, por me ipijakrut atajê jirôa pê cumã ampo cunea jahkre pej. Ita cwỳrjapê pê pahhi Tarir ata amji mã Taner to cute me to ihhimpej catêjê atajê jõ pahhi to prãm.
Na pê mehkwỳ itajê mã hũ na amji to prãm, ne tee ame to hahkre, cute jũ mã me ton, ne hàpên xà ita kam ihkên mã me mẽn prãmte. Ne jũ wỳr quê jũ mã me to, ne ihkên mã me cumẽ. Ampo na? Pê nee hàpên xà kam apu ampo kên ton nare, ne ajco ihcunea na catyt kam ipa, ne impejti.
Mã amcro nõ na me curê xwỳn itajê te amji to me cuprõn, ne me ajpẽn mã:
— Jũ wỳr cu me Taner ita kên mã me cumẽ, hũmre ita peaj to impej, hàpên xà ita kam. Ne côjkwa kam me Hũm Cati kôt ipa ita to, cu ha me to hahkre ne ihkên mã me cumẽ — hane. Ne ma pahhi Tarir wỳr me pra, ne cute me cumã hũjarẽn to hajỹr he:
— Hàpà pahhi! Me imã, ate amji to apijapar rohnỳtti mã na, ato prãm. Wa pahhi kwỳ me ite me amji par to hajỹr he, quê ha nee putwrỳ pyxit ita kam, jũm aràn xà na pahpãm nõ na hàhwỳr nare, ne nee ampo na jũm xũmre wỳr nare. Ne ampo na me hàhwỳr prãm, ne anaa pit mã me ahwỳ.
— Quê ha jũm te hõ pahpãm nõ na hàhwỳr na, nare, quê ha jũm xũmre na cute hàhwỳr na, quê ha ma ropti jõkre hôhti jàprêhti ata jõ kreti kam, cute me mẽn xà. Ne me imã, ite me amã icaca xà ton ita na ihhôc, ne kam gaprỳ xir na to prãm, mãr quê nee jũ caxuw ipintuw nare — hajỹr. Mã pahhi te Taner to mencaca xà ita jahkre pej nare kam, ihhêj ne cumã impejti, mã cute ahna ihhôc, ne kam haprỳ xir.
Mã Taner te hõ pahhi jõ kàhhôc cahyt, ne nee cute amji kam me hapac xà ita par nare, ne ma ikre wỳr mõ ne ihtỳj Pahpãm mã ihcakôc, ne amji na cuwỳ. Ne hõtpê amcro cunea kam Pahpãm mã ihcakôc to incrê, ikre jõ harkwa krare krac ri, ne ampo cunea pyrên hakryti na Pahpãm mã amji jarẽ, ne amji mã ahna ahwỳ. Ne pê ramã Pahpãm mã ihcakôc ita to amji pyràc tu.
Mã me hũmre itajê te me Taner kên mã mẽn prãmte, ma hũrkwa ri me mõ, ne cute Pahpãm na amji mã hàhwỳr na me hõmpun. Ne ma pahhi wỳr me pra, ne cute me cumã hũjarẽn to:
— Xà nee ate amji mã acaca xà ita na ihhôc nare? Pom ate putwrỳ pyxit ita kam jũm te aràn xà na, nee ampo na jũm wỳr nare ahna ihhôc ita? Xà ate cute me akaj na ampo na me jũmjê wỳr mã ate ropti jàprêhti jõkre hôhti jõ kreti kam me irẽn na ate me imã, me cumã ihhôc nare? — hajỹr.
Mã pahhi Tarir me cumã:
— Ỹhỹ, ampeaj kam me pahte amji kam me pajapac xàa kôt wa ite ita ton, na ri nee to ipintuw xà nare — hane.
Mã me cumã:
— Ne pom Juta jõ pjê rũm Taner ita, nee acaca xà ita kôt amji kam hapac, ne to amji japackre nare, ne ihtỳj amcro cunea kam côjkwa kam Hũm Cati ita na amji mã hàhwỳr to incrê — hane.
Mã pahhi te ita par, ne hacpỹa mã amji mã incryc. Ampo na? Pê cumã Taner kĩnti na pê. Ne tee apu Taner pytàr to hahkre.
Mã ramã pyt xàr xàa kam, mã hacpỹa ne pahhi wỳr me to ihhimpej catêjê itajê me pra, ne cute pahhi mã me harkwa to:
— Pahhi, jũ mã ca ha ajte Taner ita to? Pom ate pahte amji kam me pajapac xàa kôt ita ton ita, ca nee to apintuw nare — hajỹr.
Mã pahhi Tarir te Taner na hàhwỳr. Mã cute me haprôr, mã pahhi te cumã harkwa to:
— Pom ca Apãm Cati mã gàpên to apa ita, quê ha apytà — hajỹr. Jirô pê mã ri cute kreti kam rop jàprêhti jõkre hôhti ata kam me Taner mẽn. Ne kẽnti catia nõ to me ahna harkwa jihê. Mã cormã pahhi Tarir te ihtô xà to ahna ihtô, jũm te aracri hihê mẽn cupate.
Ne ma pahhi ita mõ, ne cumã amji kĩn nare, ne cumã prãm nare, ne hàpàn nare, ne cama nõ. Ne nee hanea ne caxwa ri hõt nare.
Pê Pahpãm ropti jàprêhti atajê pê Taner pytà
Mã ramã ahna apẽ jàhtêp, mã ma ropti jõkre hôhti jõ kre wỳr mõ, por kam cute me Taner mẽn ata wỳr. Mõ, ne cumã amji kĩn nare kam, incwỳar kam cute Taner cukij ne cumã:
— Taner, Pahpãm tĩar mã hàpên catê ita, xà Apãm Cati ita te ihtỳj ropti jàprêhti itajê pê apytàr? — hajỹr.
Mã xãmte Taner cormã ihtĩar xa ne cute pahhi ita mã:
— Pahhi, he wa itĩar xa. Ijõ Pahpãm te côjkwa pĩn harkwa na imprar catê nõ kujahêc, mã cute itête ropti jàprêhti itajê jarkwa to ipijapỳn partu, mã nee jũ mã ihnõ te iton nare. Ne wa Pahpãm krac ri nee ite ampo to ihcupan nare, ne nee hanea ne acuna mã ite amji kam ijapac xà nõ to kên nare, Pahpãm kam mare mã — hajỹr.
Mã pahhi te hihê mẽn ne Taner tĩar na hõmpun, ne hũrên apu hakry, ne cute caxàr na hũjahkre. Mã cute me caxàr, ne tee amehkôpĩ, mã nee ropti itajê nõ te jũ kam ihcakên nare, ne nee cute jũ kam inxar xà hamreare. Mã tee cute amehkôpĩr par.
Mã pahhi Tarir te me cupê pahhi catêjê te ame Taner to kên prãm atajê cunea me, mehkra me mehprõ mea mã me ahna hàhwỳr. Ne ma kre kam ropti jàprêhti ata kam, cute me irẽn na hũjahkre. Mã kam cute mehcunea rẽn. Mã ropti itajê te amji wỳar mehpro par, ne me hipej tu.
Jirô pê mã ri pahhi te hõ pjê kam mehcunea mã ihkàhhôc ton, ampo kra mea mã, ne cute kam me cumã harkwa to:
“Me amji to impej ne,
nãmri wa ite Taner jõ Pahpãm kam mare mã,
me ate amji mã me hũpahti to ame atertet na,
ite me amã ihhôc, ne ahna me amã ijũjahkre.
Ampo na? Quêt hõ Pahpãm ita ihtĩar cumã ihkrĩ, ne nee apu amji kam hapac xà to ipintuw nare.
Ne por ihhimpej xà atajê,
quê nee jũm to cô nare.
Ne pom carôt ita quê nee jũ caxuw cupê hamre nare,
cwỳrjapê ri ihtỳj amji mã mehkwỳ pytà.
Ne ihtỳj ampo pej pit to.
Ne jũ wỳr quê jũm cuxà ampo pejti itajê nõ to.
Ne cutea ri ropti jõkre hôhti jàprêhti itajê pê Taner pytàr” hajỹr.