23
Me Hapackre Xà 23.1-35
1-3 Quê ha jũm jàmkrã cati te amji cahê na gàpên xà na gator na, ca ha ma hàmkrã cati ata na to amji japackrea ne. Ca ha ate gàpàn cati na, ca ha nee cuna mã gàpàn cati nare. Ca ha nee cupê cute hõ kur xà ata kur to gũjarên nare. Ampo na? Quê ihhêaj to cute amã ihhêj prãmte quê gato.
4-5 Nee ca amji to gakràj prãmte, gàpên xà to amji curan prãm nare, ne nee to pit mã, amji mã ahimpej to apa nare. Ampo na? Quê ihhêaj to gõ pore ita ihtỳj kam hara to hanea, pom quê hàcti kam hara mã to he. Ne ma to, ne apê ampỳa mã apu ipa.
6-8 Ne nee ca cute me hakràj cati to pit mã me amji kam hapac atajê cahê na gàpàn to prãm nare. Ca ihhêaj to ate cahê na gàpàn na, ca ha nee cumã hõ impejti ata kur to gũjarên prãm nare. Côt mã amã:
— Hipêr incrire ne krẽ — hane, ne cama apu amã ihhêj. Cute hõ ata jahpan xà na apê ampo catia pyr prãmte ri amã ihhêj. Ca ha ate ihkôt amji kam gapac, ne atỳj garte cati na, quê ha pea hõ ata jahpan xà na ana ahwỳ. Ca ha ate hacpỹa mã cumã hõ ata jõr xà na, atỳj to gõjahĩr prãm. Quê ha ampeaj kam cama akam incryc, ne nee ate cumã acakôc xà ata na apar nare.
9 Nee ca apu cute me amji mã hamãr nare atajê me, nee catyt kam me ipa to prãm nare atajê mã, acakôc xà krã kreti atajê to acakôc nare, cute me apar to mã apu.
10-11 Ne nee ca me huwatĩ atajê pê me hõ pur to gàhkĩj prãmte, gõ pur hyr xà to apintuw, ne me hõ pur kam hãm nare. Ampo na? He por ihtỳj Pahpãm me huwatĩ to ajpa, ne me hamã, ata quê ihtỳj mehtehcajpa, quê me ahna apupu ne ate me to amji kam gapac xà ata to ana apkjê, ne to akên mã amẽ.
12 Ampeaj kam cute me amji jahkre pej catêjê te me amã ampo to hahkre xà atajê na me kampa, ne hahkre pej ne amji mã anõ, ca ha quêt mã ca, amji krã krea japê.
13-14 Ne nee ca akra japackre jicu nare. Nãmri quê ha cute apar nare na, ca ha atỳj hũhcatêtêc. Quê ha ate hũhcatêtêc ita nee ihcuran nare. Quê ha cama to ihtyc xà jahpa.
15-16 Ỹhỹ, ikra xũmre. Ca ha ate akrã kreti na, wa ha ampeaj kam apyrên ijakry, ate acakôc xà krã kreti to acakôc ata pyrên. Ne wa ha itỳj ijakryti na amji cajpẽ.
17-18 Nee ca mehkên ton catêjê jũ na, cute amehkên ton xà atajê kĩn nare. Ate amji mã Pahpãm cupahti na, ca ha amcro cunea kam amji to ahcukij. Ita na quê ha acumam amã ate amji kam gapac xà impejti ne, ne por ca ampo pejti jikaj atajê, ca ha atỳj acwa.
19-21 Ỹhỹ, ikra xũmre ikampa. Ca ha ate amji jahkre pej na, ca ha atỳj caxwãm catia mã amji kampa. Ne nee apu cute me côxỳhti xenti catêjê kôt apa nare, ne nee ame hõ to mehtũm prãmti jàpàn catihti atajê kôt me apa na me amji to prãm nare. Ampo na? Pom cute me côxỳhti xenti atajê me, caxuw me hàpàn catihti atajê, ampeaj kam me hõtxwa, mã cama me hikwa ne ame gõr. Ne me cupê ampo hamreare, mã mehkà kêanre kam ame ipa.
22-25 Apãm kampa, cute gapackre xà atajê cunea na. Ampo na? Ate impar na ri amã impej. Ne anã krã kreti ata, ca ha atỳj kampa, ne nee ca ramã ihwej kam apu impar caca nare. Ne por ampeaj kam ampo pejti to hahkre xà atajê, ca ha kampa, ne amji mã huwahi, ne catyt kam apejti na apa, ne nee jũ caxuw amji pê to gapac kêt nare. Por me hũmjê nõ mã ihkra xũmre te catyt kam ipa, ne ihkrã kre ata, quê ha ampeaj kam hũrên hakry. He apyrên apãm jakryti na to, quê gũrên hakryti ne. Ne anã to hanea, ne cumã amji kĩnti jakryti to.
26-28 Ỹhỹ ikra xũmre, acaxwỳn cunea to, ite gapackre xà itajê kôt ca amji to, ne ampeaj kam ahna ikampa. Ne mempijapit pê ampỳa mã apu apa. Nãmri me cupê me gõ pry tête me akên mã me arẽn catêjê. He me cupê ihhêj rũm aracri cute me apê ampo to hàhkĩj catêjê pyràac. Ne cute me hũmre jàhtôa ne ramã me cumã ihhêj, côjkwa kam Pahpãm me, mehprõ mã cute mehhêj prãmte.
29-35 Jũm mõrmõ hĩ kam cute amji pupun xà kêanre me, ihkàj xà te cumã hipu? Mẽr jũm mã ihtỳj ame ipijapu xà mã incjêj to ipa, ne mehkên mã incjêj to ipa? Ne mẽr jũm mã hõtpê me haxôp, mã ihkàj xàa na ipa? Ne mẽr jũm mã hõtpê into kàhtuhti ita na apu ipa? He jũm nare, por me hũmre nõ me hàkrun xà kam apu ipa, ne cormã mã ihtỳj ajpẽn caxuw côxỳhti to ajcacwa, ne to ikõ ata te ri hajỹr.
Ne nee acuhhê ne mehkõm xà kam ampo cacô xỳre jiwrỳhti ata pupun nare, nãmri ampeaj kam hỳ pahtỳj. Ampo na? Quê ha ihtỳj itajê cunea jicu xàa kam hacpỹa mã cupê cagã kêanre ata pyràc, ne ihtỳj axa ne acura!
Ca ha ampo te jũa na ata pupu, ne atỳj garkwa te amji jahkre kêatre ata nõ to acakôc. Ne ato kam waj akam tẽ, ca ha apê ihhêj rũm cô harô to imprar kam, pàr kre kam me ipa atajê pyràac, ne atỳj ampo kam garij to apa, ne to amji jahyr to apa, ne atỳj apu apỳpỳm to mõ. Ne ampo na mã ca ha apy ne ahna amji juwahi?
Ne ana ahtũmre, ca ha cormã jũm ata te acahhyr na amji cajpẽ, ne amji mã garkwa to:
— Mõrmõ jũm aracri apu icahhy, wa nee ite ikàj xà nõ na amji cajpẽr nare — hane. Ne cormã akrã ajrõ, ca ha amji mã garkwa to:
— Jũ caxuw wa ha ajte ikrã impej ne xa? Wa tee apu ixãm to hahkre. Wa ha to xa ne itỳj hipêr ihkwỳ incrire ne to ikõm prãm — hane.