31
Me hirôa pê me pahprõ pejti ita
Me Hapackre Xà 31.10-31
10 Ỹhỹ ikra, ita caxuw wa ha aprõ na ato ihimpej, ne amã to hahkre. Pyjê jàhtôa to hàhtô, ne jũ wỳr ca ha uu ne me catàtkre na aprõ nõ impejti ata mã acator pyrentu. Nãmri ca ha ate me catàtkre na cumã acator na, ca ha amji mã huwahi to impeaj ne, nãmri ihpore jakôtti ita jirôa pê impej. He me pahprõ pejti te hajỹr, pom quê ite me amã ampo jarẽn itajê he.
11 Mã ramã impjên te hĩxi pejti ita pupun pejtu ihcunea na, na ri nee jũ caxuw cupê ampo hamreare nare.
12 Mã amcro cunea kam, cute amji kam hapac xà cunea kam to impejti to ipa, rỳ jũ caxuw cute apu amji pê to kên nare.
13 Ne hõtpê ampo cunea to hàpên to catia to ipa, ne mehkra mã cupẽhkà te mehkà ton to ipa.
14 Ne cupê, pom hãn ne pàr kre hũwry catia pĩn ampo to ipa atajê pyràac, ne hũwry catia pĩn hãn ne hũrkwa wỳr amji mã hõ to hapôj, mehkra wỳr.
15 Ne hãn ne awcahti xà wỳr ihkrĩ, ne mehkra mã apu hõ ton to ipa. Ne ma cumã hàpên catê pupu, ne hamãr to ipa, ne ma cumã harkwa jirê, ne to ihhimpej to ipa.
16 Ne por hàpên to ipa ita jõ porea to, me cupê amji mã hõ pjê jũhkà, ne kam amji mã pĩxô pejti kre to ipa.
17 Ne hàpên xà cunea caxuw ihcuhtỳjre.
18 Ne cumã hàmjixur pejti na hahkre pej. Na ri ihtỳj to hĩ to ahwỳa to ahwỳ. Ne ampo pej pit japrôr to ipa, ne hãn ne hàpên to caxwa rytu.
19 Ne taa amji mã to cupẽhkà hy, ne amji mã to ihkà.
20 Ne hãn ne me cupê ampo jamreare atajê tehcajpa, ne me cumã ampo jõr to ipa, ne ame hàhwỳr to ipa atajê mã ampo jõr to ipa.
21 Quê ha krya to kry, quê ha nee apu amji mã hũpa nare. Ampo na? Ihtỳj mehkra mã mehkà.
22 Ne ihtỳj amji mã me hàhpro xà to, na ri ihtỳj taa amji mã ihkà hẽrhẽtre tỳjre ata to, ne to ihkà.
23 Mã mehcunea amji mã mempjên pejti na harẽ, ne ihtỳj amji mã me hũpa to me ipa. Ne ampeaj kam me cumã cati, hõ krĩ ata kam.
24 Ne ihtỳj ahhy, ne cute me hũhkàr catêjê mã ihpore na to ahpa.
25 Ne catyt kam ipa. Ne nee cumã cute amji to ipijapar cupa nare, ne cumã ahna mehpahàmti xà.
26 Mã ihcakôc xà te amji jahkre pejti, jàhcaprĩhti to ihcakôc to ipa.
27 Ne jũ caxuw apu xuwcaca nare, ne ihtỳj mehkra jamãr to ipa.
28 Mã mehkra amji mã me harẽn pejti to me ipa. Mã impjên ihtỳj amji mã hĩxia jarẽ, ne amji mã harẽn to:
29 — Mehprõ kwỳ kên nare cakrô, ca me hirôa pê apê iprõ impejti — hane.
30 Ỹhỹ, ikra, pyjê jĩ cunea na impeaj to mempej cakrô, quê ha impejti ita ihtỳj jũ caxuw ihwej, ne ihcunea na impejti ita hamre.
Ne por pyjê kwỳ quêt amji mã Pahpãm tĩar cupahti atajê, quê ha ihtỳj quêt amji mã mempejti na me harẽn rohnỳtti mã.
31 Ỹhỹ ikra, ca ha ate amji mã aprõ te hajỹr nõ mã acator na, ca ha amji mã to impeaj ne, ne hãn ne cumã garkwa to:
— Ihcunea na imã akênre nare gàpên xà me, acakôc xà cunea kam. Mã mehcunea amji mã me garẽn to impejti to me ipa — hane. Hamre.