28
Pê Ixac Pjêncràti wỳr Jaco kujate
Kam To Ihtẽm Xà 28.1-5
Mã Exaw te hũm tyc jirô pê ihtõ pê Jaco curan na amji ton. Mã Repecakwỳj te ita par ne cute jũ kam Jaco kujahêc to amji kam hapac pyrentu. Ne cute Ixac na hàhwỳr, quê mehkwỳ wỳr Jaco kujate, quê curia hikwa tuw.
Pê Ixac me Repecakwỳj mã Canãn jõ pjê kam mehkrĩ ata jõ pyjê cuprỳ kĩn nare, na pê ma Ixac Jaco kujate, inquêtti Rapãw jũrkwa wỳr, mehkwỳa jõ pjê japrỳ te Pjêncràti ata wỳr.
Pê Pahpãm Jaco mã amji to awjahkre
Kam To Ihtẽm Xà 28.10-22
Mã Jaco ma me hũmjê jũrkwa pê cator ne mõ, Pjêncràti jõ pjê wỳr. Ne cute mõr to pyt ne nõr xà ata na cator. Mã ahna caxwa mã nõ, ne cute kẽn to, amji mã ihkrã japat xà ton, ne to ihkrã japat ne to nõ ne gõr, ne ipimtir.
Mã ipimtir ita kam, cute côjkwa wỳr me hàpir xà pupun, mã ma côjkwa mã hàr. Mã Pahhiti jarkwa na memprar catêjê ihkôt me api ne me irôrôc. Ne cahi na Pahpãm xa ne cute cumã harkwa to:
— Ipê Aprãw Pãm Cati, me Ixac Pãm Cati. Ne pom ca pjê kam nõ ne gõr ita, wa ha amã cugõ, ne hanea ne me atàmxwỳ mã cugõ. Quê ha me atàmxwỳ itajê pê pjênxôm carôt pyràac, ne ampeaj kam me hàhtô. Wa ha pyt japôj xà me, pyt cjêj xà me, pjê cunea kôt me cucrà.
— Ne wa ha pjê cunea kam me to impej, me atàmxwỳ itajê cwỳrjapê. Wa ha itỳj acahê na apu ipa, ne jũ ri apu amõr xà ata na, wa ha itỳj gamã, ne hacpỹa mã ate amji jaxàr na ato, ca ha pjê ita wỳr hacpỹ mã amji jaxà. Ne nee wa ha gicu nare, ne por ite ahna amã icakôc xà ton ata, wa ha itỳj amã to — hajỹr.
Mã ipimprar, ne cute amji mã harkwa to:
— Ampeaj kam ri Pahpãm pjê ita kam apu mõ, wa nee ite ita ri ipa xà ita na hahkre pej nare. Ampeaj kam imã pjê ita cupa. Pjê ita pê Pahpãm jũrkwa mã hàr xà, côjkwa wỳr — hajỹr.
Ne Jaco awcahti xà wỳr hỹr, ne cute kẽn te ihkrã japat xà ata jarẽc ne hãm, ne Pahhiti te kẽn to hõ tekjê xà caxuw hipy ampo cacô incoti ata jaxwỳr. Ne cumã haprỳ to Peter, ne me harkwa na hũjarẽn xà ata te “Pahpãm jũrkwa”. Jirô pê mã ri cute amji mã harkwa to:
— Quê ha Pahpãm te ampeaj kam ikôt ipa, ne apu ipa xà itajê me, ijõ me, ikà me, ipej pêa mã inxũ me inxê jũrkwa wỳr ito amji jaxàr na, quê ha cupê ijõ Pahpãam to ijõ Pahpãm, na wa ha itỳj to amji mã ihimpej ne cumã apê. Ne pom kẽn xa ita pê quê ha Pahpãm jũrkwa. Ne pa wa ha ijõtpê Pahpãm mã ampo gõ. Quê ha imã ampo tej, wa ha cumã pyxit ne cugõ, quê ha imã ihcahhur ahtwỳ — hajỹr. Ne cute amji jarẽn ita jirô pê mã, ma ihtẽm xà ita na tẽ.