23
Pahpãm pê me pajamãr catê impeaj na mencrer xà
1 Ihhêj rũm ipê carà cahàcre hôhti pyràac,
mã Pahpãm pê ijamãr catê.
Cwỳrjapê ri nee ipê ampo jamre nare.
2 Ne pom carà cahàcre hôhti jamãr catêjê
cama hõ ahtu kukũmti rericre kam hikwa na hamã,
mã kam hikwa,
ita na mã Pahpãm ito,
ne ihtỳj imã ite ijikwa ne ikôt xà ita gõ.
Ne pom carà cahàcre hôhti jamãr catêjê cô pinkrinti wỳr,
hõ carà cahàcre hôhti to ipa, mã to ikõ,
ita na mã ihhêj ne Pahpãm ito,
ne ihtỳj ite amji kam ijapac xà kam ikrihkritti ita to imã ihcarĩc,
ne imã to ankrê.
3 Ne hõtpê imã, ite amji kam ijapac xà to intuw.
Ne carà cahàcre jamãr catêjê hãn ne pry cuhtacti kôt
catyt kam ipa na to,
mã ihkôt ipa,
ita kôpit na mã, Pahpãm catyt kam ite ipa na ito ipa,
mãr wa ampo pej pit ton to ipa.
Hõ, pê cute ijamãr na amji to awjahkre ata na mã ijamãr to ipa.
4 Ỹhỹ ijõ Inxũ Cati,
pom hãn ne carà cahàcre hamãr catê cãmtà rũm,
nee cumã awcapàtkô cupa nare,
ita na mã ite.
He apê ijamãr catê,
ne wa itỳj akôt cormã caprũm kôt
ityc xà jõ awcapàtkô jakren to ipa.
Ne ca icumam apa ita kam ri, acãmtà rũm,
nee imã ampo kên te icuran xà ata cupa nare.
Ne pom carà cahàcre jamãr catêjê hõ parxare jamãr caxuw,
hõ kôtàre incwa ne to ipa,
mã curê xwỳn hỹrmã hapôj,
mã kô ata to ihcura,
ita na mã ate, ne ramã ate icurê xwỳn catêjê caxuw
amji mã gàhcuprõn hiahpuro.
Mã ihhêj ne, gõ kôtàre ma icurê xwỳn pê itête hàmtàr to ipa.
Ne ca hanea ne gõ pĩcajrer ita to, prya kôt icapôr to apa.
Na ri ate ijamãr xà ita pyrên,
imã amji kĩnti.
5 Ne pom carà cahàcre jamãr catêjê,
hãn ne ampo pê curê xwỳn atajê cunea jipôc ri cumã harte,
ita kôpit na mã,
ca ate cute me icurê xwỳn catêjê kam mare mã,
gàpàn xà wỳr ijator.
Ne ate ijator ita kam,
quê nee me icurê xwỳn itajê nõ jũ mã iton nare.
Ca hãn ne ina amji tohpôj to hanea,
pom quê hãn ne me catia na me amji tohpôj he.
Ne gõtpê ikõm xà kam
imã ampo cacô impejti ata to hipu tu, mã ajxwỳ,
ca imã agõ.
6 Ne quê ha amã ikĩnti itaa na, imã gahkre pej.
Na ca ha imã gàhcajrẽn to axãm itaa na, wa ha ahnaa ty,
ne itỳj gũrkwa kam amji to ipijapar rohnỳtti mã.